Investori sú napriek tomu nadšení. Dôvodom sú vyhliadky spoločnosti. Automobilka úspešne uviedla na trh v USA nové luxusné elektrické športovo-úžitkové vozidlo Tesla X a v najbližších mesiacoch chce opäť zvýšiť produkciu. Informovali o tom agentúry Reuters a DPA.
Rastú tržby aj strata
Strata sa za tri mesiace od júla do konca septembra zvýšila na 230 miliónov USD (209,5 milióna eur) zo 75 miliónov USD v rovnakom období vlani, uviedla v utorok (3. 11.) večer Tesla. Strata bola najvyššia za 2,5 roka. Dôvodom boli náklady na uvedenie nových modelov na trh.
Spoločnosť predala v uplynulom kvartáli celkovo 11.603 vozidiel, čo je o niečo viac, než Tesla odhadovala ešte v októbri, takmer o 50 % viac v porovnaní s rovnakým obdobím vlaňajška. Tržby vzrástli o 10 % na 937 miliónov USD.
Akcia Tesly v poburzovom obchodovaní posilnili o 9,3 %. Dôvodom sú stabilné vyhliadky spoločnosti. Tesla predpokladá, že v poslednom kvartáli dodá svojim zákazníkom 17.000 až 19.000 áut.
Nový model bude dostupný pre širšie masy
Za prvých 9 mesiacov roka Tesla predala 33.140 vozidiel. Aktuálne očakáva, že za celý rok dodá zákazníkom 50.000 až 52.000 áut.
Šéf Tesly Elon Musk predstavil tiež nového finančného riaditeľa spoločnosti Jasona Wheelera, ktorý uplynulých 13 rokov pracoval pre Google. Firma tiež oznámila, že nový model 3 bude prvým vozidlo, dostupným pre širšie masy, predstavený by mal byť koncom marca 2016.
(1 EUR = 1,0976 USD)